‘หม่อมอุ๋ย’สั่งล้างหนี้ธกส.
หม่อมอุ๋ยสั่งทบทวนงบ 2559 เล็งล้างหนี้ ธ.ก.ส.เต็มสูบ ยันจากนี้ไปประเทศไทยจะไม่ซุกหนี้ใต้พรม
7 ม.ค. 2558

หม่อมอุ๋ยสั่งทบทวนงบ 2559 เล็งล้างหนี้ ธ.ก.ส.เต็มสูบ ยันจากนี้ไปประเทศไทยจะไม่ซุกหนี้ใต้พรม 
ม.ร.ว.ปรีดิยาธร เทวกุล รองนายกรัฐมนตรี เปิดเผยภายหลังการประชุมร่วมกับ 4 หน่วยงาน ได้แก่ กระทรวงการคลัง สำนักงบประมาณ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ธนาคารแห่งประเทศไทย  (ธปท.) เรื่องการทำกรอบงบประมาณปี 2559 ว่า ได้สั่งให้กลับไปทบทวน 2 เรื่อง คือ เรื่องการตั้งใช้หนี้โครงการรับจำนำข้าว ของธนาคารเพื่อการเกษตรและสหกรณ์การเกษตร หรือ ธ.ก.ส. ว่าขอให้มีการปรับตัวเลขใหม่ เพราะต้องการจะล้างหนี้จำนำข้าวให้หมดโดยเร็ว จากปีที่ผ่านๆ มามีการตั้งงบชำระหนี้อยู่ราว 8 หมื่นล้านบาท
ทั้งนี้ ต้องการให้ไปทบทวนเรื่องการตั้งงบชำระหนี้มาใหม่ ให้ล้างหนี้ได้มากขึ้น และต้องกำหนดกรอบเวลาในการชำระหนี้ที่ชัดเจนว่าจะมีการตั้งงบประมาณเท่าไร ออกบอนด์เท่าไร เพื่อสร้างความโปร่งใสให้ประชาชน และนักลงทุนทั้งในและต่างชาติเข้าใจ ยืนยันว่ามีวิธีไม่ให้กระทบกรอบงบชำระหนี้ รวมถึงเป้าหมายการขาดดุลในปีนี้ เบื้องต้นยังคงไว้ที่ระดับกว่า 3 แสนล้านบาท แต่หากนายสมหมาย ภาษี รมว.คลัง จะเสนอขอลดการขาดดุลเหลือ 2.5 แสนล้านบาท ก็พร้อมที่หารือกันในการประชุมครั้งต่อๆ ไป โดยคาดว่าจะมีการนัดหารืออีกครั้งในวันที่ 13 ม.ค.นี้
“จะไม่มีการเอาหนี้ซุกพรมอีกแล้ว ในเมื่อประกาศกันไปแล้วว่าขาดทุนจำนำข้าว 7 แสนล้านบาท ก็ควรต้องตั้งงบล้างหนี้ ธ.ก.ส.จะหมกหนี้ไม่ได้ และรู้ว่าหนี้จะหมดไปในกี่ปี ต่อไปนี้เมืองไทยไม่ควรหมกหนี้ให้คนอื่นนินทา เราไม่ใช่คนยากไร้ที่ต้องซ่อนหนี้” ม.ร.ว.ปรีดิยาธร กล่าว
ม.ร.ว.ปรีดิยาธร กล่าวต่อว่า ได้สั่งการให้ไปทบทวนเรื่องรายได้ใหม่ เพราะยังมีภาษีอีกหลายตัวที่ปรับเพิ่มขึ้น เช่น ภาษีสรรพสามิตน้ำมันจาก 0.75 บาท เป็น 3.25 บาท/ลิตร ก็ขอให้หน่วยงานที่เกี่ยวข้องไปรวมตัวเลขมาเสนอใหม่ ทั้งนี้การทำงบประมาณปี 2559 อยู่บนสมมติฐานเศรษฐกิจปี 2558 ขยายตัว 4% และปี 2559 ขยายตัว 4.2%
สำหรับเรื่องข้อเสนอของสำนักงบประมาณเรื่องการทำงบประมาณ 2 ปีนั้น ในการประชุมวันนี้ยังไม่มีข้อเสนอดังกล่าว ยังเป็นการหารือกรอบงบประมาณปี 2559 เท่านั้น ซึ่งส่วนตนเห็นว่าการทำงบ 2 ปีเป็นเรื่องที่ไม่สมควร เพราะรัฐบาลนี้มีอายุอยู่ 1 ปี ก็ควรจะรอให้มีการเลือกตั้งใหม่ตามข้อตกลงที่วางไว้